ಪಲ್ಲವಿ (ಚಲನಚಿತ್ರ)

ಪಲ್ಲವಿ ೧೯೭೬ರಲ್ಲಿ ಬಿಡುಗಡೆಯಾದ ಭಾರತೀಯ ಕನ್ನಡ ಸಾಮಾಜಿಕ ಚಲನಚಿತ್ರ. ಇದನ್ನು ಪ್ರಸಿದ್ಧ ಸಾಹಿತಿ ಪಿ. ಲಂಕೇಶ್ ಮೊದಲ ಬಾರಿಗೆ ನಿರ್ದೇಶಿಸಿದ್ದಾರೆ. ವಿಮಲಾ ನಾಯ್ಡು, ಟಿ. ಎನ್. ಸೀತಾರಾಂ ಪ್ರಮುಖ ಪಾತ್ರಗಳಲ್ಲಿ ನಟಿಸಿದ್ದಾರೆ. ಈ ಚಿತ್ರವು ಲಂಕೇಶ್‌ರ ೧೯೬೭ರ 'ಬಿರಕು' ಎಂಬ ಕಾದಂಬರಿಯನ್ನು ಆಧರಿಸಿದೆ. ಜೀವನದಲ್ಲಿ ಸೋಲುವ ಪುರುಷ, ಯಶಸ್ವಿಯಾಗುವ ಮಹಿಳೆಯ ನಡುವಿನ ಸಂಬಂಧದ ಕಥೆಯನ್ನು ಇದು ಒಳಗೊಂಡಿದೆ.

'ಪಲ್ಲವಿ ಚಿತ್ರವು ಮೂರು ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಗಳನ್ನು ಪಡೆದಿದೆ: ಎರಡನೇ ಅತ್ಯುತ್ತಮ ಚಿತ್ರ, ಅತ್ಯುತ್ತಮ ಕನ್ನಡ ಚಿತ್ರ, ಅತ್ಯುತ್ತಮ ನಿರ್ದೇಶನ. ಹಾಗೆಯೇ ಐದು ಕರ್ನಾಟಕ ರಾಜ್ಯ ಚಲನಚಿತ್ರ ಪ್ರಶಸ್ತಿಗಳನ್ನು ಗೆದ್ದಿದೆ: ಅತ್ಯುತ್ತಮ ಚಿತ್ರ, ಅತ್ಯುತ್ತಮ ನಿರ್ದೇಶನ (ಲಂಕೇಶ್), ಅತ್ಯುತ್ತಮ ಸಂಗೀತ (ರಾಜೀವ್ ತಾರಾನಾಥ್), ಅತ್ಯುತ್ತಮ ಚಿತ್ರಕಥೆ, ಅತ್ಯುತ್ತಮ ಸಂಭಾಷಣೆ (ಲಂಕೇಶ್).

 ಕಥೆ 
ಶಾಂತಾ ಒಬ್ಬ ಚಲನಚಿತ್ರ ನಟಿಯರನ್ನು ಆರಾಧಿಸುವ ಉತ್ಸಾಹಿ ಕಾಲೇಜು ವಿದ್ಯಾರ್ಥಿನಿ. ಆಕೆಯ ಪ್ರಿಯಕರ ಚಂದ್ರು ಕೂಡ ಅಷ್ಟೇ ಆದರ್ಶವಾದಿ. ಇಬ್ಬರೂ ಉದ್ಯೋಗಕ್ಕಾಗಿ ಅರ್ಜಿ ಸಲ್ಲಿಸುತ್ತಾರೆ; ಚಂದ್ರು ತನ್ನ ಒರಟು ಸ್ವಭಾವದಿಂದ ತಿರಸ್ಕರಿಸಲ್ಪಟ್ಟರೆ, ಶಾಂತಾ ತನ್ನ ಆತ್ಮವಿಶ್ವಾಸದಿಂದ ಕೆಲಸ ಪಡೆಯುತ್ತಾಳೆ. ಇದರಿಂದ ಚಂದ್ರು ಸಂಬಂಧವನ್ನು ಕೊನೆಗೊಳಿಸುತ್ತಾನೆ. ಶಾಂತಾ ನಂತರ ತನ್ನ ಬಾಸ್ ಜಗನ್ನಾಥನ್‌ನನ್ನು ಮದುವೆಯಾಗುತ್ತಾಳೆ. ಸಂಪ್ರದಾಯ, ಹೊಸ ಜೀವನದ ನಡುವೆ ಆಕೆಗೆ ಬೇಸರ, ಗರ್ಭಧಾರಣೆಯ ದಿನಗಳು ಎದುರಾಗುತ್ತವೆ.

ಹಠಾತ್ತನೆ ಚಂದ್ರು ಮತ್ತೆ ಕಾಣಿಸಿಕೊಳ್ಳುತ್ತಾನೆ. ಆತ ಶಾಂತಾಳ ಸುರಕ್ಷಿತ ಜೀವನವನ್ನು ಟೀಕಿಸಿದಾಗ, ಅವಳು ಅವನೊಂದಿಗೆ ಹೋಗಲು ನಿರಾಕರಿಸುತ್ತಾಳೆ, ಅಂದು ಅವಳನ್ನು ಬಿಟ್ಟುಹೋದದ್ದಕ್ಕೆ ಆತನನ್ನೇ ದೂರುತ್ತಾಳೆ. ಆತ ಅವಳ ಪ್ರಪಂಚವನ್ನು ನಾಶಪಡಿಸುವುದಾಗಿ ಬೆದರಿಸಿದರೂ, ಕೊನೆಗೆ ಪೊಲೀಸರ ವಶವಾಗುತ್ತಾನೆ. ಶಾಂತಾ ತನ್ನ ಮೊದಲಿನಂತೆಯೇ ಸಪ್ಪೆಯಾದ ಜೀವನಕ್ಕೆ ಮರಳುತ್ತಾಳೆ.

 ಪಾತ್ರವರ್ಗ 
 ವಿಮಲಾ ನಾಯ್ಡು - ಶಾಂತಾ
 ಪಿ. ಲಂಕೇಶ್ - ಜಗನ್ನಾಥನ್
 ಟಿ. ಎನ್. ಸೀತಾರಾಂ - ಚಂದ್ರು

 ನಿರ್ಮಾಣ ಪಲ್ಲವಿ ಕಾದಂಬರಿಕಾರ ಪಿ. ಲಂಕೇಶ್ ಅವರ ಚೊಚ್ಚಲ ನಿರ್ದೇಶನದ ಚಿತ್ರ. ಇದು ಅವರ 'ಬಿರಕು' ಕಿರುಕಾದಂಬರಿಯನ್ನು ಆಧರಿಸಿದೆ. ತಮ್ಮ ಆತ್ಮಕಥೆ 'ಹುಲಿ ಮಾವಿನ ಮರ'ದಲ್ಲಿ ಲಂಕೇಶ್ ತಿಳಿಸಿರುವಂತೆ, ಯಾವುದೇ ಅನುಭವವಿಲ್ಲದಿದ್ದರೂ ಸಿನಿಮಾದ ಮೇಲಿನ ಆಸಕ್ತಿಯಿಂದ ಈ ಸಾಹಸಕ್ಕೆ ಕೈಹಾಕಿದ್ದರು. ಈ ಚಿತ್ರವನ್ನು ಇಂದಿರಾ ಲಂಕೇಶ್ ಪ್ರೊಡಕ್ಷನ್ಸ್ ಅಡಿಯಲ್ಲಿ ಕೆ. ಎಸ್. ಇಂದಿರಾ ಲಂಕೇಶ್ ನಿರ್ಮಿಸಿದರು. ಎಸ್. ರಾಮಚಂದ್ರ ಛಾಯಾಗ್ರಹಣ ನಿರ್ವಹಿಸಿದ್ದಾರೆ. ಟಿ. ಎನ್. ಸೀತಾರಾಂ ಈ ಚಿತ್ರದ ಮೂಲಕ ನಟನೆಗೆ ಪಾದಾರ್ಪಣೆ ಮಾಡಿದರು. ತುರ್ತು ಪರಿಸ್ಥಿತಿಯ ಘೋಷಣೆಯಾದ ದಿನವೇ ಚಿತ್ರೀಕರಣ ಆರಂಭವಾಗಿತ್ತು. ಪಿ. ಲಂಕೇಶ್‌ ಅವರಿಗೆ ಟಿ. ಎಸ್. ರಂಗ ಧ್ವನಿ ನೀಡಿದ್ದರು.

 ಸಂಗೀತ 
ಈ ಚಿತ್ರಕ್ಕೆ ರಾಜೀವ್ ತಾರಾನಾಥ್ ಸಂಗೀತ ಸಂಯೋಜಿಸಿದ್ದಾರೆ.

 ಪ್ರಶಸ್ತಿಗಳು ಪಲ್ಲವಿ'' ಚಿತ್ರವು ೨೪ನೇ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಗಳಲ್ಲಿ ಮೂರು ವಿಭಾಗಗಳಲ್ಲಿ ಜಯಗಳಿಸಿದೆ:
 ಎರಡನೇ ಅತ್ಯುತ್ತಮ ಚಲನಚಿತ್ರ
 ಅತ್ಯುತ್ತಮ ಕನ್ನಡ ಚಲನಚಿತ್ರ
 ಅತ್ಯುತ್ತಮ ನಿರ್ದೇಶನ

ಕರ್ನಾಟಕ ರಾಜ್ಯ ಚಲನಚಿತ್ರ ಪ್ರಶಸ್ತಿಗಳು:
 ಅತ್ಯುತ್ತಮ ಚಿತ್ರ
 ಅತ್ಯುತ್ತಮ ನಿರ್ದೇಶನ
 ಅತ್ಯುತ್ತಮ ಸಂಗೀತ
 ಅತ್ಯುತ್ತಮ ಚಿತ್ರಕಥೆ
 ಅತ್ಯುತ್ತಮ ಸಂಭಾಷಣೆ

 ಉಲ್ಲೇಖಗಳು 

 ವರ್ಗಗಳು 
ವರ್ಗ:೧೯೭೬ರ ಚಲನಚಿತ್ರಗಳು
ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:ಪಿ. ಲಂಕೇಶ್ ನಿರ್ದೇಶನದ ಚಲನಚಿತ್ರಗಳು
ವರ್ಗ:ಕಾದಂಬರಿ ಆಧಾರಿತ ಚಲನಚಿತ್ರಗಳು
ವರ್ಗ:ವರ್ಷ-೧೯೭೬ ಕನ್ನಡಚಿತ್ರಗಳು